《病中示诸子》
清代·成鹫

怪矣哉，怪矣哉，一团血肉辞母胎，四大假合成百骸。

饥食渴饮量腹该，长衣短褐称体裁。生老病死相牵推，胡然衰丑胡婴孩。

四十二年寒冷灰，曾为猛火烧灵台。灵台火灭归山隈，山门十日九不开。

终朝运水还搬柴，放下担子眠堆堆。日之夕矣筋力颓，旦吟暮呻声喧豗。

良朋相念争相猜，问我痛痒何处来。病僧欲语中徘徊，诸公谛听毋深骇。

要知痛痒何处来，直须死过翻身回。怪矣哉，怪矣哉，要知痛痒何处来，直须死过翻身回。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。